אתר שיתוף הקבצים הפופולארי מעוניין להתחרות על מקום האחסון של קבצי המשתמשים ומשיק שירות אחסון ענן חדש, ללא הגבלה בנפח ההעלאה וההורדה.
לאחר שגוגל השיקה את שירות ה-Drive שלה, מיקרוסופט שיפרה את SkyDrive ומספר אתרים ידועים החליטו להשיק את שירותי הענן שלהם, נדמה כי התחרות בענן נמצאת בשיאה.
כעת מצטרף אל אותה תחרות אתר ההורדות הידוע, RapidShare ומשיק את שירות אחסון הענן שלו – RapidDrive. אז במה הוא שונה מהשירותים הקיימים בשוק והאם ישתלם למשתמשים?
נדמה כי חברות רבות מעוניינות לקחת חלק בהצלחה של דרופבוקס, בכל הנוגע לשירות אחסון בענן. לאחר שענקיות כגון גוגל ומיקרוסופט הציגו את הפתרונות שלהן, החלו אתרים ‘קטנים’, כגון Pirate Bay, ביטורנט ואפילו LogMeIn להציע שירותי אחסון דומים – במטרה להתחרות ראש בראש על קבציו של המשתמש.
כעת, שחקן חדש שנכנס למשחק הוא אתר שיתוף הקבצים המוכר, RapidShare שהציג בסוף השבוע האחרון את שירותו החדש, הנקרא RapidDrive. היתרון המשמעותי שלו על פני השאר? הוא מציע נפח אחסון בלתי מוגבל, בתמורה לסכום כסף נמוך (יחסית) בכל חודש.
בצורה שונה משאר השירותים, RapidDrive מציג ‘כונן קשיח’ וירטואלי על גבי המחשב של המשתמש ומאפשר לו לגרור אליו וממנו קבצים ואפילו לשמור קבצים ישירות אליו. למרות שלוקחות מספר דקות מהרגע שהועלה לשרת ועד שמופיע הקובץ בתיקית המשתמש, אין ספק שהשירות מציע צורת פעולה נוחה בהרבה משאר המוצרים הקיימים היום בשוק.
בעוד שנכון לעכשיו המוצר זמין רק למשתמשי חלונות, החברה הבהירה כי היא ממשיכה לעבוד על פיתוח עבור פלטפורמות נוספות, כגון מכשירים סלולריים ומחשבי מק – אך עדיין אין צפי לגבי מתי אלה צפויים להשתחרר לשוק.
שירות RapidDrive זמין, נכון להיום, רק בגרסת בטא ורק למשתמשי RapidPro. כלומר, רק משתמשים שמשלמים עבור שירות העלאת הקבצים של RapidShare, יוכלו להתנסות בשירות החדש. בבלוג הרשמי מציינת החברה כי כבר בתחילת ספטמבר השירות יהיה זמין לכולם, אך חשוב לציין כי יוצע בתשלום.
מודל התשלום הקיים כיום באתר עומד על 4.11 יורו לחודש (כ-20 שקלים), למשתמשים שנרשמים לשנתיים. משתמשים שאינם רוצים להתחייב לפרק זמן כה ארוך, יכולים לשלם 5.98 יורו (כ-29 שקלים) עבור 150 ימים, או 9.90 יורו לחודש (כ-48 שקלים) עבור חודש בודד.
במידה ושירות האחסון החדש מבית החברה ישתמש בתמחור דומה, מדובר על מחיר טוב משמעותית לעומת המתחרים בשוק – שכן גוגל מציעה עבור תשלום חודשי של 4.99 דולרים (כ-20 שקלים) נפח העומד על 100 ג’יגה, מיקרוסופט מציעה נפח דומה עבור תשלום שנתי של 50 דולרים (4.16 דולרים או כ-16 שקלים) ודרופבוקס מציעה 100 ג’יגה תמורת 20 דולרים בחודש, כ-79 שקלים – ובהתחייבות לשנה, הסכום יורד ל-16.6 דולרים, כ-65 שקלים.
לעומתן, RapidDrive מציע נפח אחסון והעלאה ללא הגבלה – בסכום שככל הנראה יעמוד על 20 שקלים לחודש. אך עד שלא יצא השירות באופן רשמי, יהיה עלינו להמתין ולראות – האם שאר החברות יחליטו להוריד מחירים, או שאולי RapidShare תחשוף תמחור שונה לחלוטין לאחר שעל פיו תמדד הצלחתו (או כשלונו) של השירות החדש.
1 תגובה on "מתחרה חדש בענן: RapidShare"